[{"text_idx": "#000007", "text": "Mae\u2019r canllawiau hyn ar gyfer canolfannau cymunedol yng Nghymru i roi trosolwg byr i chi o sut i ailgychwyn a chyflwyno gwasanaethau\u2019n ddiogel."}, {"text_idx": "#000009", "text": "Wrth ysgrifennu\u2019r canllaw diwygiedig hwn, mae Cymru wedi symud nawr i Lefel Rhybudd 0. Gweler y Cynlluniau Rheoli\u2019r Coronafeirws a gyhoeddwyd gan Lywodraeth Cymru i gael gwybodaeth am y lefelau rhybudd amrywiol."}, {"text_idx": "#000010", "text": "Y newidiadau allweddol sydd wedi\u2019u gwneud o ran canolfannau cymunedol yn y fersiwn ddiweddaraf hon yw:"}, {"text_idx": "#000011", "text": "Nid oes cyfyngiadau ar nifer y bobl sy\u2019n gallu cwrdd dan do, gan gynnwys mewn mannau cyhoeddus neu ddigwyddiadau\nNi fydd angen i oedolion sydd wedi\u2019u brechu\u2019n llawn, pobl o dan 18 oed na phobl sy\u2019n cymryd rhan mewn treialon o\u2019r brechlyn hunanynysu os byddant yn dod i gysylltiad agos a\u0302 rhywun a\u0302\u2019r coronafeirws. Gweler yr adran newydd ar HUNANYNYSU am ragor o wybodaeth\nNid oes gofyniad mwyach i gadw pellter cymdeithasol o ddwy fedr, ond bydd cadw pellter yn lleihau\u2019r siawns o ledaenu\u2019r feirws. Efallai y bydd rhai mudiadau\u2019n parhau i gadw pellter cymdeithasol fel mesur rhesymol er mwyn lleihau\u2019r risg o roi pobl mewn cysylltiad a\u0302\u2019r coronafeirws. Gweler CADW PELLTER CORFFOROL/CYMDEITHASOL am ragor o wybodaeth\nMae gorchuddion wyneb yn parhau i fod yn ofyniad cyfreithiol mewn mannau cyhoeddus, a chaiff canolfan gymunedol ei hystyried yn fan cyhoeddus. Gweler yr adran GORCHUDDION WYNEB am ragor o wybodaeth\nMae\u2019n bwysig atgoffa pobl nad yw\u2019r coronafeirws wedi diflannu, a dylai pobl barhau i fod yn ofalus"}, {"text_idx": "#000012", "text": "Noder y gofyniad am asesiad risg coronafeirws priodol a chyfredol a phwysigrwydd awyru digonol. Gweler ASESU RISG AC AWYRU am ragor o wybodaeth."}, {"text_idx": "#000013", "text": "Mae canolfannau cymunedol yn cael agor, a diben y canllawiau diweddaraf hyn yw amlinellu\u2019r newidiadau i\u2019r rheoliadau a chynnig ffyrdd ymarferol i chi o agor eich canolfan cymunedol."}, {"text_idx": "#000014", "text": "Mae nifer o newidiadau wedi\u2019u gwneud i Reoliadau Diogelu Iechyd (Cyfyngiadau Coronafeirws) (Cymru) 2020 ers yr ysgrifennwyd y ddogfen hon yn gyntaf ym mis Gorffennaf 2020. Bydd newidiadau\u2019n parhau, felly mae\u2019n bwysig iawn sicrhau eich bod yn darllen y fersiwn ddiweddaraf. Pan fydd newidiadau i\u2019r rheoliadau, byddwn yn ceisio diweddaru\u2019r ddogfen hon cyn gynted ag y bo modd."}, {"text_idx": "#000018", "text": "Os byddwch chi\u2019n penderfynu agor eich canolfan gymunedol, dylech dim ond gwneud hynny pan fydd yn ddiogel i wneud hynny a phan fyddwch chi\u2019n teimlo\u2019n ddigon hyderus i allu amddiffyn defnyddwyr y safle a chydymffurfio\u2019n llawn a\u0302\u2019r rheoliadau perthnasol. Tan hynny dylai eich lleoliad aros ar gau."}, {"text_idx": "#000019", "text": "Os bydd rhywun yn mynd yn sa\u0302l gyda pheswch parhaus newydd; tymheredd uchel; colli neu newid yn ei synnwyr arogli neu flasu arferol, dylid ei anfon adref a\u2019i gynghori i gael prawf a dilyn y cyngor i aros gartref."}, {"text_idx": "#000021", "text": "Byddwch yn ymwybodol fod y rheoliadau\u2019n parhau i newid a dylech wirio eich bod yn edrych ar llyw.cymru/coronafeirws-ar-gyfraith i gael yr wybodaeth ddiweddaraf."}, {"text_idx": "#000023", "text": "Nid oes unrhyw gyfyngiadau mwyach ar nifer y bobl sy\u2019n gallu cwrdd dan do nac y tu allan. Fodd bynnag, mae\u2019n rhaid i drefnydd y gweithgaredd gydymffurfio ag adran 3 isod.\nMae\u2019n bwysig bod yn ymwybodol fod y rheoliadau\u2019n berthnasol i berchennog y ganolfan (y sawl sy\u2019n llogi)\nMae\u2019n rhaid i\u2019r sawl sy\u2019n gyfrifol am y ganolfan a\u2019r sawl sy\u2019n trefnu\u2019r gweithgaredd gynnal asesiad risg a fyddai\u2019n bodloni gofynion Rheoliad 3 Rheoliadau Rheoli Iechyd a Diogelwch yn y Gwaith 1999(1). Hefyd, gweler ASESU RISG am ragor o wybodaeth.\nRhaid cymryd camau rhesymol. Yn o\u0302l y rheoliadau, caiff canolfan gymunedol ei ystyried yn \u2018safle a reoleiddir\u2019. Felly mae\u2019n ofyniad cyfreithiol i gymryd camau rhesymol i leihau\u2019r posibilrwydd o ddod i gysylltiad a\u0302 choronafeirws o fewn safle a reoleiddir. Dylech gyfarwyddo\u2019ch hun a\u0302\u2019r adran MESURAU RHESYMOL."}, {"text_idx": "#000024", "text": "Cyn ailagor eich canolfan gymunedol, rhaid i chi gynnal asesiad risg Coronafeirws penodol yn ychwanegol at unrhyw asesiad risg a allai fod gennych ar waith eisoes. Mae\u2019n rhaid i\u2019ch asesiad risg fodloni\u2019r gofynion a nodir yn Rheoliad 3 Rheoliadau Rheoli Iechyd a Diogelwch yn y Gwaith 1999(1), waeth a ydych yn destun i\u2019r rheoliadau neu beidio."}, {"text_idx": "#000025", "text": "Pan fydd cynulliad a reoleiddir yn cael ei gynnal yn y ganolfan gymunedol, rhaid i\u2019r sawl sy\u2019n gyfrifol am drefnu\u2019r cynulliad gwblhau a llunio asesiad risg ar gyfer y cynulliad hwnnw. Dylai\u2019r sawl sy\u2019n gyfrifol am y ganolfan dderbyn copi o\u2019r asesiad hwnnw a bod yn fodlon fod y trefnydd wedi cydymffurfio a\u0302 gofynion y rheoliadau er mwyn lleihau\u2019r perygl y bydd mynychwyr yn dal yr haint."}, {"text_idx": "#000026", "text": "Rhaid i\u2019r sawl sy\u2019n gyfrifol am y safle a reoleiddir roi gwybodaeth i\u2019r unigolion hynny sy\u2019n gweithio neu\u2019n gwirfoddoli ar y safle am yr asesiad o\u2019r risg o ddal coronafeirws. Rhaid iddo hefyd ddweud wrthynt am y mesurau sydd wedi\u2019u cymryd i leihau\u2019r risg."}, {"text_idx": "#000028", "text": "Mae\u2019n bwysig bod yn ymwybodol fod y rheoliadau\u2019n berthnasol i berchennog y ganolfan (y sawl sy\u2019n llogi) a\u2019r rheini sy\u2019n cynnal y gweithgaredd (y llogwr)."}, {"text_idx": "#000029", "text": "Gallai cyhoeddi eich cynlluniau a\u2019ch asesiad risg helpu i dawelu meddwl staff, gwirfoddolwyr, y cyhoedd a rhanddeiliaid a bydd yn nodi\u2019r newidiadau a\u2019ch disgwyliadau yn glir. Er enghraifft, newid o archebu\u2019n bersonol i archebu ar-lein a pheidio a\u0302 derbyn taliadau arian parod."}, {"text_idx": "#000031", "text": "At ddibenion lleihau\u2019r risg o ddal neu ledaenu\u2019r coronafeirws, rhaid i\u2019r sawl/rheini sy\u2019n gyfrifol a threfnydd y gweithgaredd gydymffurfio a\u0302\u2019r gofynion sydd wedi\u2019u nodi yn y rheoliadau. Rhaid i\u2019r unigolyn cyfrifol:"}, {"text_idx": "#000033", "text": "atal unrhyw un sydd wedi cael prawf positif am goronafeirws yn y 10 diwrnod blaenorol rhag bod yn bresennol ar y safle\natal unrhyw un sydd wedi bod mewn cysylltiad agos a\u0302 rhywun sydd wedi cael prawf positif am goronafeirws yn y deg diwrnod blaenorol rhag bod yn bresennol ar y safle\natal unrhyw un a\u0302 symptomau sy\u2019n gysylltiedig a\u0302\u2019r coronafeirws rhag bod yn bresennol ar y safle"}, {"text_idx": "#000034", "text": "newid gosodiad y ganolfan gan gynnwys lleoliad dodrefn a gweithfannau (os yw\u2019n berthnasol)\nrheoli\u2019r defnydd o fynedfeydd, cynteddau, grisiau a lifftiau\nrheoli\u2019r defnydd o gyfleusterau a rennir fel toiledau a cheginau\nrheoli\u2019r defnydd o unrhyw ran arall o\u2019r safle neu fynediad atynt"}, {"text_idx": "#000035", "text": "Yn ogystal, rhaid rhoi gwybodaeth i\u2019r rheini sy\u2019n dod i mewn i ganolfannau cymunedol am sut i leihau\u2019r risg o gysylltiad, er enghraifft, trwy ddefnyddio arwyddion diogelwch a chadw pellter corfforol."}, {"text_idx": "#000042", "text": "Ceisio lleihau cysylltiad ag eraill ac osgoi torfeydd, yn enwedig lleoliadau dan do\nDylai ystyried defnyddio profion llif unffordd bob dydd neu\u2019n fwy rheolaidd o\u2019r cyfnod y byddai wedi bod yn hunanynysu fel arall\nNi ddylai ymweld a\u0302 phobl sy\u2019n agored i niwed, fel y rheini mewn cartrefi gofal neu ysbytai\nGweithio gartref os nad yw\u2019n gwneud hynny eisoes\nRhoi gwybod i\u2019w gyflogwr ei fod yn gyswllt mewn achos o COVID-19\nYmarfer arferion hylendid ac anadlu da drwy olchi ei ddwylo\u2019n rheolaidd a gwisgo gorchudd wyneb"}, {"text_idx": "#000045", "text": "Atal pobl o dan ofyniad cyfreithiol i hunanynysu rhag bod yn bresennol ar y safle\nOs yw\u2019r unigolyn a nodwyd fel cyswllt agos yn weithiwr neu\u2019n wirfoddolwr ar eich safle, gallech ystyried a ddylai\u2019r unigolyn hwnnw fod yn bresennol ar y safle. Mae hyn yn dibynnu ar nifer o ffactorau, gan gynnwys a ellir cyflawni\u2019r gwaith yn rhywle arall (fel o gartref); yr effaith y byddai absenoldeb y gweithiwr o\u2019r safle yn ei chael ar y gwasanaeth sy\u2019n cael ei ddarparu; a\u2019r risg y gallai\u2019r unigolyn ei chyflwyno i bobl sy\u2019n agored i niwed pe bai\u2019n parhau i weithio ar y safle\nGallech chi annog cyflogeion a gwirfoddolwyr i roi gwybod i chi os ydynt wedi\u2019u nodi fel cyswllt agos ag achos positif, fel y gallwch chi ystyried addasiadau rhesymol fel cadw pellter corfforol a defnyddio PPE neu orchuddion wyneb\nYstyried a allai dyletswyddau eraill fod yn briodol er mwyn lleihau\u2019r risg ledaenu\nAtgyfnerthu pwysigrwydd profion PCR ar ddiwrnod 2 ac 8 yn ogystal a\u0302\u2019r defnydd o brofion llif unffordd\nNodi cydweithwyr a ystyrir yn bobl eithriadol o agored i niwed yn glinigol a cheisio osgoi cysylltiad a\u0302\u2019r cyswllt agos a cheisio eu hatal rhag gweithio\u2019n agos a\u0302\u2019i gilydd\nYstyried a ddylid hysbysu eraill am gyswllt agos ag achos positif. Mewn sefyllfa o\u2019r fath, dylech geisio osgoi nodi\u2019r unigolion, lle y bo\u2019n bosibl. Hefyd, dim ond yr wybodaeth angenrheidiol y dylech chi ei rhannu, a dim mwy. I gael rhagor o wybodaeth, gweler yma am ganllawiau gan Swyddfa\u2019r Comisiynydd Gwybodaeth (Saesneg yn unig)."}, {"text_idx": "#000047", "text": "Mae mesurau cadw pellter corfforol/cymdeithasol yn gamau a gymerir i leihau rhyngweithio rhwng unigolion/cartrefi er mwyn lleihau trosglwyddiad y Coronafeirws. Mae\u2019r gofyniad penodol i gadw pellter o 2 fedr wedi\u2019i ddileu. Er nad yw\u2019n ofyniad cyfreithiol mwyach, mae\u2019n fesur effeithiol ac efallai yr un mwyaf haws ac amlwg i\u2019w gymryd."}, {"text_idx": "#000048", "text": "Gallai rhai enghreifftiau eraill o fesurau rhesymol gynnwys trefnu shifftiau/gweithgareddau am yn ail a lleihau nifer y bobl sydd ar y safle ar unrhyw un adeg. Mae CGGC yn argymell eich bod yn cadw manylion y camau rydych chi wedi\u2019u cymryd i sicrhau bod \u2018mesurau rhesymol\u2019 wedi cael eu gweithredu a manylion yr addasiadau rydych chi wedi\u2019u gwneud i gydymffurfio a\u0302\u2019r gofyniad hwn."}, {"text_idx": "#000049", "text": "Mae newid gosodiad adeiladau, rheoli\u2019r defnydd o fynedfeydd, tramwyfeydd, grisiau a lifftiau, toiledau a cheginau, marciau llawr, llwybrau unffordd, clirio neu rwystro mynediad at ddodrefn, gosod ardaloedd dynodedig a systemau rheoli ciwiau diogel yn rhai o\u2019r mesurau y gallech eu hystyried. Sylwch mai dim ond awgrymiadau o ddulliau posibl yw\u2019r rhain ac nid ydynt yn rhestr wirio: mae pob lleoliad a senario yn wahanol."}, {"text_idx": "#000052", "text": "awyru naturiol, trwy agor ffenestri, drysau a fentiau led y pen neu\u2019n lledagored\nawyru mecanyddol, trwy ddefnyddio gwyntyllau neu bibelli\ncyfuniad o awyru naturiol a mecanyddol\nagor ffenestri/drysau cyn i\u2019r mynychwyr gyrraedd, pan fyddant yn gadael a rhwng gweithgareddau"}, {"text_idx": "#000054", "text": "Os yw eich safle wedi bod ar gau am gryn amser, gwiriwch eich bod yn gallu agor y ffenestri o hyd."}, {"text_idx": "#000057", "text": "Cofiwch ystyried goblygiadau iechyd a diogelwch ar bob adeg, er enghraifft, mae\u2019n rhaid cadw drysau ta\u0302n ar gau."}, {"text_idx": "#000059", "text": "Dylech wneud trefniadau ar gyfer hylendid dwylo gwell er mwyn atal y risg o\u2019r haint. Mae golchi eich dwylo a\u0302 dw\u0302r a sebon am o leiaf 20 eiliad yn helpu i ladd firysau a allai fod ar eich dwylo. Os nad oes dw\u0302r a sebon ar gael, dylech ddarparu gel/hylif dwylo sy\u2019n cynnwys alcohol. Mae golchi dwylo\u2019n arbennig o bwysig wrth fynd i mewn neu allan o\u2019r safle, ar o\u0302l bod i\u2019r toiled ac wrth symud o fewn gwahanol ystafelloedd/ leoliadau o fewn y safle. Dylid defnyddio posteri ac arwyddion i annog unigolion i olchi eu dwylo. Gellid gosod cyfarwyddiadau ar sut i olchi dwylo ger sinciau. Mae amrywiaeth o ddarluniau a phosteri ar gael, fel y rhai yma. Dylech hefyd sicrhau bod digon o gyflenwadau a mynediad at sebon a dw\u0302r, ac ystyried defnyddio biniau a\u0302 chaead."}, {"text_idx": "#000060", "text": "Bydd arferion anadlu ystyriol hefyd yn lleihau trosglwyddiad Coronafeirws. Dylai posteri \u2018Ei ddal, ei daflu, ei ddifa\u2019 fod yn weladwy i atgoffa unigolion i barhau a\u0302 lefelau hylendid da. Gellir dod o hyd i bosteri dwyieithog y gellir eu hargraffu ar wefan Iechyd Cyhoeddus Cymru yma."}, {"text_idx": "#000063", "text": "Diffinnir canolfan gymunedol fel safle lle y mae\u2019n rhaid i unigolyn wisgo gorchudd wyneb o\u2019i fewn. Efallai y bydd gan ymwelwyr i\u2019ch safle rai cwestiynau ynghylch defnyddio gorchuddion wyneb. Gallai\u2019r wybodaeth ganlynol fod o gymorth."}, {"text_idx": "#000069", "text": "Os ydych chi\u2019n defnyddio gorchudd wyneb neu fasg, rhaid i chi beidio a\u0302\u2019i dynnu i ffwrdd a\u2019i adael ar arwynebau a rhaid i chi beidio a\u0302 gadael gorchudd wyneb/masg o dan eich trwyn nac yn hongian o\u2019ch ge\u0302n. Mae\u2019n bwysig eich bod yn ymwybodol o sut i wisgo a gofalu am eich gorchudd wyneb yn ddiogel, gweler yma am ganllawiau gan Lywodraeth Cymru."}, {"text_idx": "#000070", "text": "Mae nifer cyfyngedig o achosion lle na fydd angen gorchuddion wyneb. Er enghraifft, pan fyddwch chi\u2019n eistedd i fwyta neu yfed. Mae\u2019n rhaid gwisgo gorchuddion wyneb wrth fynd i mewn i\u2019r safle ac wrth aros i gael sylw wrth gownter (os yw\u2019n berthnasol, er enghraifft) neu\u2019n aros i gael sedd; rhaid hefyd eu gwisgo wrth symud o gwmpas, megis i fynd i\u2019r toiledau neu wrth adael. Enghraifft arall yw os ydych chi\u2019n gwneud ymarfer corff. Fodd bynnag, os ydych chi\u2019n paratoi i wneud ymarfer corff, yn newid neu\u2019n gwneud unrhyw weithgaredd nad yw\u2019n rhy egni\u0308ol, yn enwedig pan fyddwch chi mewn cysylltiad agos a\u0302 phobl eraill, bydd angen i chi wisgo gorchudd wyneb."}, {"text_idx": "#000071", "text": "Yng Nghymru, caiff pobl nad ydynt yn gallu gweithio gartref, gan gynnwys gwirfoddolwyr, eu hannog i brofi eu hunain ddwywaith yr wythnos, gyda rhyw dri neu bedwar diwrnod rhwng y profion, gan ddefnyddio Profion Llif Unffordd. Cyfeiriwch at y ddogfen hon am ragor o wybodaeth: Fframwaith profi COVID-19 yn y gweithle."}, {"text_idx": "#000075", "text": "Os byddwch chi\u2019n cael prawf positif, mae\u2019n rhaid i chi hunanynysu ar unwaith am 10 diwrnod a chymryd prawf adwaith cadwynol polymerasau (PCR) mewn canolfan brofi o fewn 24 awr. Gallwch chi archebu prawf ar-lein ar GOV.UK (Saesneg yn unig), neu drwy ffonio 119 rhwng 7am ac 11pm (galwadau am ddim) neu drwy ap COVID-19 Y GIG."}, {"text_idx": "#000076", "text": "Er mwyn rheoli lledaeniad y feirws, mae CGGC yn argymell eich bod yn cadw cofnod o bawb sy\u2019n dod i mewn i\u2019ch safle, yn unol a\u0302 strategaeth Profi, Olrhain, Diogelu Llywodraeth Cymru. Dylech hefyd sicrhau bod y rhai sy\u2019n llogi\u2019r lleoliad yn cadw cofnodion at yr un dibenion."}, {"text_idx": "#000082", "text": "Mae\u2019r ICO hefyd wedi cynhyrchu rhai canllawiau defnyddiol yngly\u0302n a\u0302 chasglu manylion cwsmeriaid ac ymwelwyr, sydd ar gael yma (Saesneg yn unig). Ewch yma hefyd i weld canllawiau Llywodraeth Cymru ar gadw cofnod o staff, cwsmeriaid ac ymwelwyr."}, {"text_idx": "#000084", "text": "Ar ddydd Iau 24 Medi 2020, lansiwyd ap COVID-19 y GIG yng Nghymru a Lloegr. Mae Llywodraeth Cymru yn annog mudiadau i arddangos posteri QR y GIG wrth fynedfeydd er mwyn i\u2019r rheini sydd wedi lawrlwytho\u2019r ap ddefnyddio\u2019u ffonau i nodi ble maen nhw. Gellir cael rhagor o wybodaeth gan Lywodraeth Cymru yma a chanllawiau yma."}, {"text_idx": "#000088", "text": "\u2018mae \u201cperson sy\u2019n gyfrifol am gynnal busnes\u201d yn cynnwys perchennog a rheolwr y busnes hwnnw\u2019."}, {"text_idx": "#000089", "text": "Yn o\u0302l y rheoliadau, diffinnir Swyddog Gorfodi fel cwnstabl neu swyddog cymorth cymunedol yr heddlu neu unigolyn a ddynodir gan Weinidogion Cymru, awdurdod lleol. Gall y swyddog gorfodi:"}, {"text_idx": "#000090", "text": "Cyflwyno hysbysiad gwella safle pan mae sail resymol dros amau bod rhywun wedi torri gofyniad yn y rheoliadau\nMynd i mewn i\u2019r safle pan mae sail resymol dros amau bod rhywun wedi torri gofyniad yn y rheoliadau\nCyflwyno hysbysiad cau safle pan na fydd y gofynion a amlinellir yn yr hysbysiad cydymffurfio wedi\u2019u bodloni."}, {"text_idx": "#000092", "text": "Mae dyletswydd statudol ar gyflogwyr i warchod iechyd, diogelwch a lles eu cyflogeion a\u2019u gwirfoddolwyr yn y gweithle cyn belled ag y bo hynny\u2019n rhesymol ymarferol, yn ogystal a\u0302 dyletswydd i ofalu amdanynt. Mae\u2019n bwysig nodi y gallai cyfran sylweddol o\u2019ch gweithwyr/gwirfoddolwyr fod wedi dioddef neu yn dioddef straen a phryder a dylech sicrhau bod cefnogaeth ar gael. Mae\u2019r ymgyrch Sut wyt ti? gan Iechyd Cyhoeddus Cymru yn darparu adnoddau defnyddiol yma."}, {"text_idx": "#000093", "text": "Efallai fod rhai unigolion yn poeni eu bod mewn mwy o risg o ddatblygu symptomau mwy difrifol os byddant yn dod i gysylltiad a\u0302\u2019r Coronafeirws. Yn yr achosion hyn, mae CGGC yn eich cynghori chi i gynnal asesiad risg penodol gan ddefnyddio\u2019r adnodd hwn: Asesiad Risg Covid-19 ar gyfer y Gweithlu. Mae\u2019n rhoi canllawiau defnyddiol iawn i\u2019r unigolyn a\u2019r cyflogwr. Mae rhagor o wybodaeth am yr adnodd ar gael yma."}, {"text_idx": "#000094", "text": "Dylech hefyd fod yn ymwybodol o\u2019r unigolion y nodir eu bod mewn mwy o berygl o\u2019r coronafeirws, oherwydd fe gynghorir y grw\u0302p hwn i dalu sylw penodol i\u2019r canllawiau ar gadw pellter cymdeithasol a hylendid dwylo."}, {"text_idx": "#000096", "text": "Mae Llywodraeth Cymru hefyd yn annog unigolion i weithio o gartref lle bynnag y bo\u2019n bosibl, gan nodi, \u2018Ni ddylid gofyn na rhoi pwysau ar staff i ddychwelyd i weithle os nad oes achos busnes clir dros wneud hynny\u2019. Gweler yma am ragor o wybodaeth."}, {"text_idx": "#000097", "text": "Mae\u2019n ddyletswydd ar fudiadau i ofalu am wirfoddolwyr, ac fe ddylent dderbyn yr un lefel o warchodaeth ag unrhyw gyflogai. Gweler yma i gael rhagor o wybodaeth gan CGGC ac i weld y canllawiau hyn ar wirfoddoli ar o\u0302l y cyfyngiadau symud (Saesneg yn unig)."}, {"text_idx": "#000101", "text": "Mae gan ymddiriedolwyr ro\u0302l bwysig i\u2019w chwarae a rhaid i chi weithredu i leihau\u2019r potensial o ledaenu\u2019r Coronafeirws ymhlith unigolion yn eich safle ac ar eich tir. Rhaid i chi gadw\u2019r holl ddogfennau ar asesiadau a wnaed a chofnodi\u2019r holl benderfyniadau a wnaed."}, {"text_idx": "#000102", "text": "O ran trefniadau llywodraethu yn ystod y pandemig hwn, cynghorir ymddiriedolwyr i gyfarwyddo\u2019u hunain a\u0302\u2019r canllawiau (Saesneg yn unig) sydd ar gael gan y Comisiwn Elusennau, a chadw i\u2019r funud a\u0302 newidiadau a newyddion diweddaraf. Er enghraifft, ym mis Mehefin 2020, cynhyrchodd y Comisiwn Elusennau ganllawiau ar adrodd digwyddiadau difrifol yn ystod pandemig y coronafeirws. Gellir cael rhagor o wybodaeth yma (Saesneg yn unig)."}, {"text_idx": "#000103", "text": "Efallai y bydd yn rhaid i chi addasu natur eich gwasanaethau oherwydd achosion o\u2019r Coronafeirws. Os felly, cyfeiriwch at eich amcanion elusennol yn eich dogfennau llywodraethu i sicrhau bod unrhyw wasanaethau newydd yn unol a\u0302\u2019ch amcanion."}, {"text_idx": "#000105", "text": "Mae\u2019n bwysig ymgynghori a\u0302\u2019r rhai sy\u2019n llogi\u2019ch canolfan, yn enwedig y rhai sy\u2019n llogi slotiau rheolaidd. Efallai, er enghraifft, bod angen ystafell fwy nag arfer arnynt fel rhan o\u2019r mesurau rhesymol y maen nhw\u2019n eu cymryd."}, {"text_idx": "#000106", "text": "Dylech hefyd ystyried a yw\u2019n ofynnol i\u2019r sawl sy\u2019n llogi\u2019r lleoliad lanhau arwynebau ac offer, neu a yw hyn yn rhywbeth y byddwch chi\u2019n ei reoli. Rhaid i chi fod yn hyderus bod y glanhau yn cael ei wneud i\u2019r lefel uwch sydd bellach yn ofynnol a bod yr unigolion yn cyflawni\u2019r gofynion trylwyr ac yn dilyn canllawiau ar lanhau. Gweler yr adran GLANHAU am ragor o wybodaeth."}, {"text_idx": "#000108", "text": "Dylech roi blaenoriaeth i wasanaethau hanfodol yn ystod y cam ailagor. Lle mae gan y ganolfan nifer o archebion, efallai y bydd angen i chi adael cyfnod hirach o amser rhwng yr archebion er mwyn gallu glanhau ac atal tagfeydd rhag ffurfio wrth i bobl fynd i mewn ac allan o ystafelloedd/y safle. Dylech hefyd sicrhau bod cyflenwadau\u2019n cael eu hail-lenwi, fel hylif diheintio a deunyddiau glanhau."}, {"text_idx": "#000109", "text": "Gallech ystyried rhoi amodau newydd i bobl sy\u2019n llogi\u2019r adeilad yn sgil y Coronafeirws, yn ysgrifenedig ac ynghlwm wrth y cytundeb llogi arferol. Rhaid i logwyr dderbyn yr amodau newydd yn ysgrifenedig (trwy lofnod). Mae Cyfreithwyr Dolmans (Saesneg yn unig) wedi bod yn ddigon caredig i gytuno i baratoi rhai telerau ac amodau drafft y gall mudiadau eu defnyddio, a gellir gweld y rhain yma. Gallech ddewis defnyddio rhai o\u2019r telerau hyn neu\u2019r holl delerau, nid oes yn rhaid i chi eu defnyddio, ond gallent helpu os nad ydych eisoes wedi diwygio eich telerau ac amodau. Mae\u2019n hollbwysig eich bod yn darllen drwy\u2019r telerau er mwyn pennu pa rai yw\u2019r rhai mwyaf priodol ar gyfer eich mudiad. Rhaid i chi hefyd sicrhau eich bod chi a\u2019r sawl sy\u2019n llogi yn deall ac yn cadw at y telerau hyn, maen nhw\u2019n berthnasol i\u2019r ddwy ochr. Noder hefyd y gallai fod angen diweddaru\u2019r telerau o bryd i\u2019w gilydd, yn unol ag unrhyw newidiadau yn y ddeddfwriaeth."}, {"text_idx": "#000111", "text": "Dylid annog y rhai sy\u2019n llogi\u2019ch canolfan i ddod a\u0302\u2019u bwyd a\u2019u diod eu hunain yn hytrach na gwneud bwyd a diod ar y safle, gan leihau\u2019r glanhau sy\u2019n ofynnol yn y gegin. Dylid annog llogwyr sy\u2019n dod a\u0302\u2019u hoffer eu hunain i mewn i ddefnyddio eu hylif diheintio a\u2019u thywelion gwlyb eu hunain."}, {"text_idx": "#000112", "text": "Mae\u2019n debygol iawn bod eich safle wedi bod ar gau ers cryn amser ac felly dylech gynnal gwiriad iechyd a diogelwch cyffredinol cyn ailagor. Mae risg uwch o dwf bacteria, er enghraifft clefyd y lleng filwyr, oherwydd bod dw\u0302r wedi bod yn llonydd. Dylech wneud gwaith glanhau dwfn a diheintio\u2019r safle\u2019n drylwyr cyn ailagor. Gweler cyngor yr HSE ar risg clefyd y lleng filwyr yma (Saesneg yn unig)."}, {"text_idx": "#000114", "text": "Dylid rhoi protocolau glanhau ar waith: bydd angen i chi benderfynu pa mor aml y dylid glanhau/dihalogi\u2019n rheolaidd a bydd hyn yn seiliedig ar eich asesiad risg. Dylech hefyd gofnodi pryd gafodd y lle ei lanhau ac arddangos y manylion. Os nad ydych chi\u2019n trosglwyddo\u2019r dyletswyddau glanhau i\u2019r llogwyr, bydd angen i chi sicrhau bod gan yr unigolyn sy\u2019n gyfrifol, e.e. y gofalwr, amserlen glir o\u2019r sesiynau sydd wedi\u2019u llogi a bod digon o amser yn cael ei ddyrannu ar gyfer dyletswyddau glanhau."}, {"text_idx": "#000115", "text": "Wrth ystyried eich trefniadau glanhau, dylech gyfeirio at y canllawiau sydd ar gael gan yr Awdurdod Gweithredol Iechyd a Diogelwch, a amlinellir yma (Saesneg yn unig). Dylech nodi arwynebau sy\u2019n cael eu cyffwrdd yn aml fel dolenni drysau, switsys golau, ac ati, oherwydd bydd angen glanhau\u2019r rhain yn fwy rheolaidd nag arfer, yn ogystal ag atgoffa pobl i olchi eu dwylo. Mae\u2019r canllaw yn awgrymu dau ddull glanhau: glanhau dwfn a glanhau cyfnodol. Mae hefyd yn awgrymu eich bod yn cyfyngu symudiadau ac yn lleihau\u2019r angen i bobl gyffwrdd a\u0302 gwrthrychau ac mae\u2019n cynnwys rhai awgrymiadau defnyddiol."}, {"text_idx": "#000116", "text": "Lle bo unigolyn yn dangos symptomau\u2019r coronafeirws neu wedi cael canlyniad positif i\u2019r prawf, rhaid rhoi gwastraff mewn bag sbwriel plastig a\u2019i glymu pan fo\u2019n llawn, wedyn ei roi mewn bag bin arall a chlymu hwnnw, wedyn ei rhoi mewn cynhwysydd gwastraff priodol a diogel am o leiaf 72 awr cyn iddo gael ei gasglu gyda\u2019r gwastraff arferol."}, {"text_idx": "#000117", "text": "Os nad yw\u2019r unigolyn yn dangos symptomau\u2019r coronafeirws nac wedi cael canlyniad positif i\u2019r prawf, does dim angen i chi ddidoli gwastraff a gallwch gael gwared a\u0302 gwastraff fel arfer."}, {"text_idx": "#000118", "text": "Nodwch fod yn rhaid glanhau dyfeisiau symudol hefyd, gweler yma am ragor o wybodaeth (Saesneg yn unig)."}, {"text_idx": "#000119", "text": "Mae\u2019r canllaw hwn ar ddihalogi mewn lleoliadau nad ydynt yn rhai gofal iechyd (Saesneg yn unig) hefyd yn darparu rhagor o wybodaeth ddefnyddiol."}, {"text_idx": "#000120", "text": "Yn anochel bydd mwy o alw am gynhyrchion glanhau. Os na all eich cyflenwr arferol eich cynorthwyo, anfonwch e-bost at rpgenquiries@wcva.cymru os oes angen gwybodaeth am gyflenwyr arnoch chi."}, {"text_idx": "#000121", "text": "I gael gwybodaeth am ddewis diheintyddion arwyneb, darllenwch hwn (Saesneg yn unig) gan yr Awdurdod Gweithredol Iechyd a Diogelwch."}, {"text_idx": "#000122", "text": "Mae cyfarpar diogelu personol (PPE) yn cynnwys eitemau fel masgiau wyneb, ffedogau, menig, feisorau, gorchuddion esgidiau, ac ati. Mae cynnydd yn y galw am gyfarpar diogelu personol ers y Coronafeirws wedi gweld llawer iawn o gynhyrchion ffug a chynhyrchion nad ydynt yn cydymffurfio yn dod i mewn i\u2019r farchnad, mae\u2019n hanfodol eich bod yn prynu cynhyrchion sydd wedi\u2019u hardystio\u2019n gywir yn unig."}, {"text_idx": "#000123", "text": "Efallai na fydd angen cyfarpar diogelu personol ar eich mudiad, a dylid dod i benderfyniad am hyn drwy eich asesiad risg a\u2019r canllawiau diweddaraf sydd ar gael. Mae Iechyd Cyhoeddus Cymru yn cynghori nad oes unrhyw ofyniad i ddefnyddio cyfarpar diogelu personol, ac eithrio wrth ddarparu gofal personol/clinigol uniongyrchol o fewn dau fetr neu ble na ellir osgoi bod o fewn dau fetr i unigolyn. Mae gwybodaeth bellach a mwy manwl ar gael yma (Saesneg yn unig)."}, {"text_idx": "#000124", "text": "Os byddwch yn penderfynu bod angen cael cyfarpar diogelu personol, mae\u2019n bwysig nodi bod yn rhaid i chi sicrhau eich bod yn gwybod sut i ddefnyddio\u2019r cyfarpar er mwyn iddo fod yn effeithiol. Ni fydd yn atal yr haint rhag lledaenu oni bai ei fod:"}, {"text_idx": "#000128", "text": "Mae hunan-halogi yn gyffredin iawn wrth dynnu cyfarpar diogelu personol. Mae canllawiau ar wisgo a thynnu cyfarpar diogelu personol ar gael yma (Saesneg yn unig)."}, {"text_idx": "#000130", "text": "Rhaid i\u2019ch strategaeth i ailddechrau gwasanaethau gydnabod anghenion a hawliau unigolion. Er enghraifft, ni ddylai unrhyw rwystrau corfforol, rhwystrau cyfathrebu newydd ac ati greu rhwystr i bobl sy\u2019n defnyddio ffyn cerdded neu gadeiriau olwyn, dylent fod yn weladwy ac yn glir ac ni ddylent fod yn berygl i bobl a\u0302 nam ar eu synhwyrau. Gallech hefyd ystyried, er enghraifft, darparu bag gerllaw i gael gwared ar hancesi papur ar unwaith lle gallai fod angen cymorth ar unigolion sy\u2019n peswch neu disian."}, {"text_idx": "#000131", "text": "Dylai canolfannau sy\u2019n darparu gofal plant neu wasanaeth meithrinfa ddilyn y canllawiau perthnasol sydd ar gael gan Lywodraeth Cymru yma."}, {"text_idx": "#000134", "text": "Dylech ddilyn y canllawiau hunanynysu a gwneud cais am brawf coronafeirws."}, {"text_idx": "#000135", "text": "Mae gan bob sir wahanol drefniadau cymorth. Os oes gennych chi eisoes gyswllt yn eich awdurdod lleol a/neu gyngor gwirfoddol sirol, argymhellir eich bod yn cadw mewn cysylltiad rheolaidd ag ef i gael cymorth ymarferol a chlywed am newidiadau i\u2019r rheoliadau a chanllawiau."}]